Up-1/02
Natisni
Opravilna št.:
Up-1/02
Datum odločitve:
21. 1. 2002
ECLI:
ECLI:SI:USRS:2002:Up.1.02
Akt:
Ustavna pritožba A. A. zoper sklep Okrajnega sodišča v Piranu št. P 364/2001 z dne 24. 12. 2001
Izrek:
Ustavna pritožba A. A. zoper sklep Okrajnega sodišča v Piranu št. P 364/2001 z dne 24. 12. 2001 se zavrže.
Evidenčni stavek:
Ustavno sodišče je zavrglo kot nedovoljeno ustavno pritožbo zoper prvostopni sklep o začasni odredbi, izdan na podlagi 427. člena ZPP, ker v zadevi očitno še niso bila izčrpana vsa pravna sredstva (niti ugovor).
Geslo:
Sklep o začasni odredbi izdan v pravdi zaradi motenja posesti.

Predhodno izčrpanje vseh pravnih sredstev kot procesni pogoj za vložitev ustavne pritožbe.
Pravna podlaga:
Zakon o Ustavnem sodišču (ZUstS), 2. al. 1. odst. 55. čl.
Opomba:
Vrsta zadeve:
ustavna pritožba
Vrsta akta:
posamični akt
Datum vloge:
3. 1. 2002
Vrsta odločitve:
sklep
Vrsta rešitve:
zavrženje
Dokument:
US21206
Up-1/02-5
21. 1. 2002
S K L E P
Ustavno sodišče je v postopku za preizkus ustavne pritožbe A. A. iz Ž. na seji senata dne 21. januarja 2002
sklenilo:
Ustavna pritožba A. A. zoper sklep Okrajnega sodišča v Piranu št. P 364/2001 z dne 24. 12. 2001 se zavrže.
Obrazložitev
1. Pritožnik je vložil ustavno pritožbo zoper v izreku navedeni prvostopenjski sklep o začasni odredbi, ki je bil izdan v postopku zaradi motenja posesti. Z izpodbijanim sklepom mu je bilo naloženo, naj v roku treh dni na vhodnih vratih v dvosobno stanovanje v prvem nadstropju, ki je vpisano v listu B XIX vložek E, 116 k.o. Z., v stanovanjskem bloku na naslovu V. 120, vzpostavi prejšnje stanje in namesti stara cilindrična vložka ali pa tožeči stranki izroči ključe novo vstavljenih cilindričnih vložkov na obeh ključavnicah, sicer sme to storiti na njegove stroške pod izvršbo tožeča stranka. Začasna odredba velja do pravnomočne rešitve te pravdne zadeve. V pravnem pouku pa je navedeno, da zoper to začasno odredbo ni dopustna posebna pritožba.
2. Pritožnik zatrjuje lastništvo in posest navedenega stanovanja, medtem ko naj bi bila tožeča stranka le dedinja po pokojnem neposrednem posestniku, ki pa ni bil lastnik spornega stanovanja, temveč ga je le uporabljal s pravico dosmrtnega uživanja, pritožnik pa je ves čas imel ključe tega stanovanja.
Meni, da so mu bile z izpodbijanim prvostopenjskim sklepom, ki tudi ni obrazložen, kršene človekove pravice iz 22. člena (enako varstvo pravic), 35. člena (varstvo pravic zasebnosti in osebnostnih pravic) in 36. člena (nedotakljivost stanovanja)
Ustave. Predlaga tudi nujno odločanje o zadevi in sprejem z zadržanjem izvrševanja izpodbijanega sklepa. Pri tem navaja, da mu zaradi izpodbijanega sklepa nastaja nepopravljiva materialna in moralna škoda, saj je stanovanje, ki je predmet izpodbijanega sklepa, nameraval prodati in je imel že resnega kupca s kupnino, sklenitev posla pa je propadla prav zaradi izpodbijanega sklepa. Ob tem je bil označen tudi kot neresen partner, pri čemer se takšne informacije hitro širijo.
3. Po prvem odstavku 50. člena Zakona o Ustavnem sodišču (Uradni list RS, št. 15/94 - v nadaljevanju ZUstS) lahko vsakdo ob pogojih, ki jih določa ta zakon, vloži pri Ustavnem sodišču ustavno pritožbo, če meni, da mu je s posamičnim aktom državnega organa, organa lokalne skupnosti ali nosilca javnih pooblastil kršena njegova človekova pravica ali temeljna svoboščina. Po prvem odstavku 51. člena ZUstS je ustavno pritožbo mogoče vložiti šele, ko so izčrpana vsa pravna sredstva.
4. Izpodbijani sklep o začasni odredbi, izdan v sporu zaradi motenja posesti, je bil očitno izdan na podlagi 427. člena Zakona o pravdnem postopku (Uradni list RS, št. 26/99 - v nadaljevanju ZPP). Po tej zakonski določbi lahko izda sodišče na predlog stranke tudi brez zaslišanja nasprotne stranke začasne odredbe, ki se uporabljajo v izvršilnem postopku, da se odvrne preteča nevarnost protipravne poškodbe ali prepreči nasilje ali odvrne nenadomestljiva škoda. Z isto določbo je tudi določeno, da zoper tak sklep ni posebne pritožbe. Ker gre za začasno odredbo, ki se uporablja v izvršilnem postopku, pa iz zakonske določbe, da zoper ta sklep ni mogoča pritožba, povzete tudi v pravnem pouku izpodbijanega sklepa, še ne sledi, da je ni mogoče izpodbijati z ugovorom. Takšno je tudi stališče sodne prakse.
Ustavna pritožba zgolj zoper izpodbijani prvostopenjski sklep o začasni odredbi, izdani na podlagi 427. člena ZPP, je torej nedovoljena. Ker v zadevi očitno niso bila izčrpana vsa pravna sredstva, je bilo ustavno pritožbo treba zavreči.
5. Senat Ustavnega sodišča je sprejel ta sklep na podlagi druge alinee prvega odstavka 55. člena ZUstS in prve alinee 52. člena Poslovnika Ustavnega sodišča Republike Slovenije (Uradni list RS, št. 49/98) v sestavi: predsednik senata dr. Lojze Ude ter člana Franc Testen in dr. Dragica Wedam-Lukić.
Predsednik senata:
dr. Lojze Ude